CELEX: 32011D0025
Language: lt
Date: 1323820800000
Title: 2011/870/ES: 2011 m. gruodžio 14 d. Europos centrinio banko sprendimas dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu (ECB/2011/25)

22.12.2011   
            
            
               LT
            
            
               Europos Sąjungos oficialusis leidinys
            
            
               L 341/65
            
         EUROPOS CENTRINIO BANKO SPRENDIMAS
   2011 m. gruodžio 14 d.
   dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu
   (ECB/2011/25)
   (2011/870/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką ir 18 straipsnio 2 dalį,
   kadangi:
   
               (1)
            
            
               vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Bendrosios sąlygos, kuriomis ECB ir NCB yra pasirengę atlikti kredito operacijas, įskaitant Eurosistemos kredito operacijoms reikalingo įkaito tinkamumo kriterijus, nustatytos 2000 m. rugpjūčio 31 d. Gairių ECB/2000/7 dėl Eurosistemos pinigų politikos priemonių ir procedūrų (1) I priede (toliau – Bendrieji dokumentai);
            
         
               (2)
            
            
               2011 m. gruodžio 8 d. Valdančioji taryba nusprendė, jog būtina imtis papildomų padidintos kredito paramos priemonių, siekiant paremti bankų skolinimąsi ir likvidumą euro zonos pinigų rinkoje. Vadovaujantis šiuo sprendimu ir siekiant pagerinti likvidumo teikimą Eurosistemos pinigų politikos operacijų kitoms sandorių šalims, turėtų būti numatyta galimybė pabaigti arba pakeisti kai kurias ilgesnės trukmės refinansavimo operacijas prieš terminą ir išplėsti kriterijai, kuriais apibrėžiamas turto, kuris gali būti įkaitu Eurosistemos pinigų politikos operacijoms, tinkamumas;
            
         
               (3)
            
            
               šias priemones reikia taikyti laikinai, kol Valdančioji taryba nuspręs, kad finansų sistemos stabilumas leidžia taikyti bendrą Eurosistemos pinigų politikos operacijų sistemą,
            
         PRIĖMĖ ŠĮ SPRENDIMĄ:
   1 straipsnis
   Su refinansavimo operacijomis ir tinkamu įkaitu susijusios papildomos priemonės
   1.   Šiame sprendime nustatytos Eurosistemos pinigų politikos operacijų vykdymo ir įkaito tinkamumo kriterijų taisyklės taikomos kartu su Bendraisiais dokumentais.
   2.   Esant bet kokiam šio sprendimo ir nacionaliniu lygiu NCB įgyvendintų Bendrųjų dokumentų neatitikimui vadovaujamasi sprendimu. Jei šiame sprendime nenumatyta kitaip, NCB ir toliau taiko visas Bendrųjų dokumentų nuostatas nepakeistas.
   2 straipsnis
   Galimybė pabaigti arba pakeisti ilgesnės trukmės refinansavimo operacijas
   Eurosistema gali nuspręsti, kad esant tam tikroms sąlygoms, kitos sandorio šalys gali sumažinti kai kurių ilgesnės trukmės refinansavimo operacijų sumas arba jas pabaigti prieš jų terminą.
   3 straipsnis
   Tam tikrų turtu užtikrintų vertybinių popierių priimtinumas
   1.   Be turtu užtikrintų vertybinių popierių (TUVP), kurie yra tinkami pagal Bendrųjų dokumentų 6 skyrių, TUVP, kurių užtikrinamasis turtas apima tik būsto hipotekas arba tik paskolas mažosioms ir vidutinio dydžio įmonėms (MVĮ), yra tinkami būti įkaitu Eurosistemos pinigų politikos operacijoms, net jei tokie TUVP neatitinka Bendrųjų dokumentų 6.3.2 skirsnyje nurodytų kredito vertinimo reikalavimų, tačiau atitinka visus kitus pagal Bendruosius dokumentus TUVP taikomus tinkamumo kriterijus, jeigu emisijos metu ir bet kada vėliau, kaip nurodyta Bendrųjų dokumentų 6.3.1 skirsnyje, jie reitinguojami kaip antri iš geriausių bent jau pagal Eurosistemos suderintą reitingų skalę – Eurosistemos minimalios kredito kokybės 2 žingsniu. Jie taip pat atitinka visus šiuos reikalavimus:
   
               a)
            
            
               pinigų srautą sukuriantis turtas, kuriuo užtikrinti TUVP, priklauso tai pačiai turto klasei, t. y. turto grupę sudaro tik būsto paskolos arba tik paskolos MVĮ; ir nėra jokio skirtingų turto klasių turto derinio;
            
         
               b)
            
            
               pinigų srautą sukuriančiame turte, kuriuo užtikrinti TUVP, nėra paskolų, kurios:
               
                           i)
                        
                        
                           TUVP emisijos metu nėra grąžinamos (angl. k. non-performing); arba
                        
                     
                           ii)
                        
                        
                           bet kuriuo metu yra struktūruotos, sindikuotos arba su finansiniu svertu;
                        
                     
         
               c)
            
            
               įkaitu TUVP pateikianti kita sandorio šalis arba bet kuri trečioji šalis, su kuria ji susijusi glaudžiais ryšiais, TUVP atžvilgiu neveikia kaip palūkanų normų rizikos draudikė;
            
         
               d)
            
            
               TUVP sandorių dokumentuose yra aptarnavimo (angl. k. servicing) tęstinumo nuostatų.
            
         2.   1 dalyje terminai „mažoji įmonė“ ir „vidutinė įmonė“ reiškia tą patį kaip ir terminai 2003 m. gegužės 6 d. Komisijos rekomendacijoje 2003/361/EB dėl labai mažų, mažųjų ir vidutinių įmonių apibrėžimo (2).
   4 straipsnis
   Tam tikrų papildomų kredito reikalavimų priimtinumas
   1.   NCB gali priimti įkaitu Eurosistemos pinigų politikos operacijoms kredito reikalavimus, kurie neatitinka Eurosistemos tinkamumo kriterijų.
   2.   Dėl kredito reikalavimų priėmimo pagal 1 dalį NCB nustato tinkamumo kriterijus ir rizikos kontrolės priemones. Tokius tinkamumo kriterijus ir rizikos kontrolės priemones prieš tai patvirtina Valdančioji taryba.
   5 straipsnis
   Baigiamosios nuostatos
   Šis sprendimas įsigalioja 2011 m. gruodžio 19 d.
   
      Priimta Frankfurte prie Maino 2011 m. gruodžio 14 d.
      
         
            ECB valdančiosios tarybos vardu
         
         
            ECB pirmininkas
         
         Mario DRAGHI
      
   
   
      (1)  OL L 310, 2000 12 11, p. 1. Nuo 2012 m. sausio 1 d. Gaires ECB/2000/7 pakeičia 2011 m. rugsėjo 20 d. Gairės ECB/2011/14 dėl Eurosistemos pinigų politikos priemonių ir procedūrų (OL L 331, 2011 12 14, p. 1).
   
      (2)  OL L 124, 2003 5 20, p. 36.